Варапаеўцы сталі ўдзель­нікамі абласнога свята аматарскіх аб’яднанняў, якое было далучана да “Яблычнага фэсту”. Акрамя выставы-прэзентацыі аб рабоце клуба, што была прадстаўлена ў форме свята вуліцы Сікоры (такая ёсць у Варапаеве), з дэгустацыяй розных прысмакаў з яблыкаў ды варэння з “фантазіяй” (дабаўленнем бананаў, апель­сінаў, груш, карыцы), удзельнікам трэба было вырабіць сувенір сікораўскай зямлі і паўдзельнічаць у агульнай дзеі пад назвай “Варэнне сяброўства”. І ўсё гэта ўдала атрымалася. Сувенір ад Варапаева ўяўляў сабой калаж фотаздымкаў аб захоў­ванні памяці садавода на Варапаеўшчыне, дзе ён таксама жыў і працаваў. Ярка і прывабна выглядала афармленне пляцоўкі Пастаўскага раёна вялізнымі маляўнічымі яблынямі, лялькамі ў нацыянальных строях. Каля іх фатаграфаваліся шматлікія госці з Латвіі, Расіі, Азербайджана… Пад музычнае суправаджэнне Вольгі Тананы гасцінна сустракалі наведвальнікаў нашага падвор’я Ілона Шыцько з дачушкай Светай і сынам Дзімам, Анастасія Ганчар, Іна Протас. Чырвоная Шапачка, у ролі якой выступіла Юля Палачаніна, частавала варэннем. Народная майстрыха Леанарда Іванова з Гуты паказала майстар-клас па вырабе яблынек з бісеру і правяла латарэю. А на галоўнай сцэне праграму вялі Берагіня Яблынька і тры Спасы.